BAY คลอดมาตรการช่วยเหลือรอบ 3 ครอบคลุมรายย่อย-ลูกค้าธุรกิจ
BAY คลอดมาตรการช่วยเหลือรอบ 3 ครอบคลุมรายย่อย-ชั้นธุรกิจ ลดผลกระทบ "โควิด-19" ระลอก 3
BAY คลอดมาตรการช่วยเหลือรอบ 3 ครอบคลุมรายย่อย-ชั้นธุรกิจ ลดผลกระทบ "โควิด-19" ระลอก 3
21 พ.ค. 2564

นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) หรือ BAY เปิดเผยว่า ธนาคารกรุงศรีอยุธยา และบริษัทในเครือ ออกมาตรการช่วยเหลือเพิ่มเติม (ระยะที่ 3) สำหรับลูกค้าที่ได้รับผลกระทบจากสถานการณ์การแพร่ระบาดของโควิด-19 ระลอกใหม่ โดยมาตรการช่วยเหลือครั้งนี้ยังคงครอบคลุมทุกกลุ่ม ทั้งลูกค้าบุคคล ลูกค้าผู้ประกอบการรายย่อย และลูกค้าธุรกิจ หลังประเมินสถานการณ์พบมีแนวโน้มรุนแรงและส่งผลกระทบวงกว้าง ประกอบด้วย
ลูกค้าสินเชื่อส่วนบุคคล
– เปลี่ยนจากวงเงินหมุนเวียนเป็นผ่อนชำระค่างวด
– ปรับลดเงินผ่อนชำระค่างวด
– รวมหนี้ ตามมาตรการปรับโครงสร้างหนี้ลูกหนี้รายย่อยด้วยวิธีการรวมหนี้
ลูกค้าสินเชื่อเพื่อที่อยู่อาศัย หรือมีที่อยู่อาศัยเป็นหลักประกัน
– พักชำระค่างวด (เงินต้นและดอกเบี้ย)
– พักเงินต้นและจ่ายดอกเบี้ยบางส่วน
– ลดค่างวด
– รวมหนี้ ตามมาตรการปรับโครงสร้างหนี้ลูกหนี้รายย่อยด้วยวิธีการรวมหนี้
ลูกค้าสินเชื่อธุรกิจ
ธนาคารจะพิจารณาให้ความช่วยเหลือลูกค้าได้รับผลกระทบผ่าน 2 มาตรการ ได้แก่ “สินเชื่อฟื้นฟู” และ “โครงการพักทรัพย์ พักหนี้” แล้วแต่กรณี
ลูกค้าสินเชื่อยานยนต์ กรุงศรี ออโต้
สินเชื่อเช่าซื้อ
– รถยนต์: ลดค่างวด ขยายเวลาการผ่อนชำระ และสำหรับลูกค้าที่ได้รับผลกระทบรุนแรง พักชำระค่างวด
– รถจักรยานยนต์: ลดค่างวด ขยายเวลาการผ่อนชำระ
สินเชื่อจำนำทะเบียนรถ
– รถยนต์: ลดค่างวด ขยายเวลาการผ่อนชำระ และสำหรับลูกค้าที่ได้รับผลกระทบรุนแรง พักชำระค่างวด
– รถจักรยานยนต์: ลดค่างวด ขยายเวลาการผ่อนชำระ
ลูกค้าบัตรเครดิตและสินเชื่อส่วนบุคคลของกรุงศรี คอนซูมเมอร์ มีรายละเอียดดังนี้
มาตรการที่ 1: มาตรการช่วยเหลือสำหรับลูกค้าทุกราย  ลดยอดชำระขั้นต่ำต่อเดือน
– ผลิตภัณฑ์บัตรเครดิตจากเดิม 10% เหลือ 5%  ตามรอบบัญชี ถึง 31 ธันวาคม 2564 สำหรับลูกค้าทุกราย โดยมิต้องติดต่อแจ้งความจำนง
– ผลิตภัณฑ์สินเชื่อส่วนบุคคลจากเดิม 5% เหลือ 3% ตามรอบบัญชี ถึง 31 ธันวาคม 2564 สำหรับลูกค้าทุกราย โดยมิต้องติดต่อแจ้งความจำนง
มาตรการที่ 2 : มาตรการช่วยเหลือสำหรับลูกค้าที่มีสถานะบัญชีปกติ ปรับลดดอกเบี้ยเป็นกรณีพิเศษ และขยายเวลาผ่อนชำระนานสูงสุด 99 เดือน สำหรับลูกค้าที่มีสถานะบัญชีปกติ ในกลุ่มธุรกิจที่ได้รับผลกระทบ โดยลูกค้าต้องลงทะเบียนแจ้งความจำนง และจะได้รับการพิจารณาเป็นรายกรณี
– ผลิตภัณฑ์บัตรเครดิต รับอัตราดอกเบี้ยพิเศษ และลดภาระการชำระคืนด้วยการขยายระยะเวลาผ่อนชำระนานสูงสุด 48 เดือน
– ผลิตภัณฑ์สินเชื่อส่วนบุคคล กรณียอดสินเชื่อคงค้างน้อยกว่า 30,000 บาท รับอัตราดอกเบี้ยพิเศษ และลดการผ่อนชำระขั้นต่ำเหลือเพียง 3% และกรณียอดสินเชื่อคงค้าง 30,000 บาทขึ้นไป รับอัตราดอกเบี้ยพิเศษ และลดภาระการชำระคืนด้วยการขยายระยะเวลาผ่อนชำระนานสูงสุด 99 เดือน
ทั้งนี้ลูกค้าสามารถลงทะเบียนรับพิจารณาความช่วยเหลือดังกล่าว ผ่านแอปพลิเคชั่น UCHOOSE ตั้งแต่ 20 พ.ค. – 31 ธ.ค. 64
มาตรการที่ 3: มาตรการช่วยเหลือสำหรับลูกหนี้ค้างชำระ ปรับลดยอดผ่อนชำระรายเดือน ด้วยการขยายระยะเวลาในการผ่อนชำระนานสูงสุด 99 เดือน (ปรับปรุงโครงสร้างหนี้) พร้อมอัตราดอกเบี้ยพิเศษ สำหรับผลิตภัณฑ์บัตรเครดิต และ ผลิตภัณฑ์สินเชื่อส่วนบุคคล โดยลูกค้าสามารถแจ้งความจำนงมายังบริษัท
“ธนาคารเล็งเห็นว่าลูกค้าจำนวนมากยังคงอยู่ในภาวะเปราะบางและต้องการความช่วยเหลืออย่างต่อเนื่อง ขณะเดียวกันยังมีกลุ่มลูกค้าที่ได้รับผลกระทบจากการแพร่ระบาดระลอกใหม่ในครั้งนี้ ซึ่งธนาคารพร้อมให้ความช่วยเหลือลูกค้าทุกกลุ่มด้วยมาตรการที่เหมาะสมอย่างตรงจุด” นายเซอิจิโระ กล่าว
 
 
 